CELEX: 32014R0219
Language: el
Date: 2014-03-07 00:00:00
Title: Κανονισμός (ΕΕ) αριθ. 219/2014 της Επιτροπής, της 7ης Μαρτίου 2014 , για την τροποποίηση του παραρτήματος I του κανονισμού (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου όσον αφορά τις ειδικές απαιτήσεις σχετικά με τις διαδικασίες επιθεώρησης μετά τη σφαγή των κατοικίδιων χοίρων  Κείμενο που παρουσιάζει ενδιαφέρον για τον ΕΟΧ

8.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 69/99
            
         
      ΚΑΝΟΝΙΣΜΌΣ (ΕΕ) αριθ. 219/2014 ΤΗΣ ΕΠΙΤΡΟΠΉΣ
   
   της 7ης Μαρτίου 2014
   για την τροποποίηση του παραρτήματος I του κανονισμού (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου όσον αφορά τις ειδικές απαιτήσεις σχετικά με τις διαδικασίες επιθεώρησης μετά τη σφαγή των κατοικίδιων χοίρων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 17 παράγραφος 1 και το άρθρο 18 σημείο 7,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 854/2004 καθορίζει ειδικούς κανόνες για την οργάνωση των επίσημων ελέγχων στα προϊόντα ζωικής προέλευσης. Προβλέπει, μεταξύ άλλων, ότι τα κράτη μέλη διασφαλίζουν τη διενέργεια επίσημων ελέγχων για το νωπό κρέας σύμφωνα με το παράρτημα I. Ο κανονισμός (ΕΚ) αριθ. 854/2004 προβλέπει, επίσης, ότι ο επίσημος κτηνίατρος ασκεί καθήκοντα επιθεώρησης σε σφαγεία, εγκαταστάσεις χειρισμού θηραμάτων και εργαστήρια τεμαχισμού που διαθέτουν στην αγορά νωπό κρέας σύμφωνα, μεταξύ άλλων, με τις ειδικές απαιτήσεις του παραρτήματος I τμήμα IV.
            
         
               (2)
            
            
               Στο παράρτημα I τμήμα IV κεφάλαιο IV μέρος Β του κανονισμού (ΕΚ) αριθ. 854/2004 ορίζονται οι ειδικές απαιτήσεις για την επιθεώρηση μετά τη σφαγή των κατοικίδιων χοίρων.
            
         
               (3)
            
            
               Η Ευρωπαϊκή Αρχή για την Ασφάλεια των Τροφίμων (EFSA) εξέδωσε στις 3 Οκτωβρίου 2011 επιστημονική γνώμη σχετικά με τους κινδύνους για τη δημόσια υγεία που πρέπει να καλύπτονται από την επιθεώρηση κρεάτων (χοίρειο κρέας) (2), η οποία καταλήγει στο συμπέρασμα ότι οι ψηλαφήσεις και οι τομές που απαιτούνται αυτή τη στιγμή κατά την επιθεώρηση μετά τη σφαγή ενέχουν κίνδυνο διασταυρούμενης μόλυνσης από βακτήρια.
            
         
               (4)
            
            
               Η EFSA κατέληξε, επίσης, στο συμπέρασμα ότι η ψηλάφηση ή οι τομές στην ισχύουσα επιθεώρηση μετά τη σφαγή θα πρέπει να παραληφθούν στην περίπτωση των χοίρων που υπόκεινται σε συνήθη σφαγή, επειδή ο κίνδυνος μικροβιακής διασταυρούμενης μόλυνσης είναι υψηλότερος από τον κίνδυνο που συνδέεται με τη μικρότερη ίσως πιθανότητα ανίχνευσης των συνθηκών στην οποία αποσκοπούν οι εν λόγω τεχνικές. Η χρήση των χειρονακτικών αυτών τεχνικών κατά τη διάρκεια της επιθεώρησης μετά τη σφαγή θα πρέπει να περιορίζεται σε χοίρους που προκαλούν υπόνοιες για σχετικές ανωμαλίες, μεταξύ άλλων, κατά τη μακροσκοπική επιθεώρηση μετά τη σφαγή.
            
         
               (5)
            
            
               Σύμφωνα με τη γνώμη της EFSA, είναι σκόπιμο να τροποποιηθούν οι ειδικές απαιτήσεις για την επιθεώρηση μετά τη σφαγή των κατοικίδιων χοίρων που ορίζονται στο παράρτημα I τμήμα IV κεφάλαιο IV μέρος Β του κανονισμού (ΕΚ) αριθ. 854/2004.
            
         
               (6)
            
            
               Εάν από τα επιδημιολογικά ή άλλα στοιχεία από την εκμετάλλευση προέλευσης των ζώων, τις πληροφορίες για την τροφική αλυσίδα ή τα ευρήματα της επιθεώρησης πριν από τη σφαγή ή της μακροσκοπικής εξέτασης μετά τη σφαγή σχετικών ανωμαλιών προκύπτουν πιθανοί κίνδυνοι για τη δημόσια υγεία, την υγεία ή την καλή μεταχείριση των ζώων, ο επίσημος κτηνίατρος θα πρέπει να έχει τη δυνατότητα να αποφασίσει ποιες ψηλαφήσεις και τομές θα πρέπει να γίνουν κατά τη διάρκεια της επιθεώρησης μετά τη σφαγή για να διαπιστωθεί εάν το κρέας είναι κατάλληλο για κατανάλωση από τον άνθρωπο.
            
         
               (7)
            
            
               Οι απαιτήσεις που προβλέπονται στον παρόντα κανονισμό τροποποιούν τον κανονισμό (ΕΚ) αριθ. 854/2004 ο οποίος απαιτεί προσαρμογή των τρεχουσών πρακτικών τόσο για τις επιχειρήσεις τροφίμων όσο και για τις αρμόδιες αρχές. Συνεπώς, είναι σκόπιμο να επιτραπεί η καθυστερημένη εφαρμογή του παρόντος κανονισμού.
            
         
               (8)
            
            
               Ο κανονισμός (ΕΚ) αριθ. 854/2004 θα πρέπει, επομένως, να τροποποιηθεί ανάλογα.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο παράρτημα I τμήμα IV κεφάλαιο IV του κανονισμού (ΕΚ) αριθ. 854/2004, το μέρος B αντικαθίσταται από το ακόλουθο κείμενο:
   
      «B.   ΕΠΙΘΕΩΡΗΣΗ ΜΕΤΑ ΤΗ ΣΦΑΓΗ
      
                  1.
               
               
                  Τα σφάγια και τα εντόσθια των χοίρων πρέπει να υποβάλλονται στις ακόλουθες διαδικασίες επιθεώρησης μετά τη σφαγή:
                  
                              α)
                           
                           
                              μακροσκοπική εξέταση της κεφαλής και του λαιμού· μακροσκοπική εξέταση του στόματος, των παρισθμίων και της γλώσσας·
                           
                        
                              β)
                           
                           
                              μακροσκοπική εξέταση των πνευμόνων, της τραχείας και του οισοφάγου·
                           
                        
                              γ)
                           
                           
                              μακροσκοπική εξέταση του περικαρδίου και της καρδίας·
                           
                        
                              δ)
                           
                           
                              μακροσκοπική εξέταση του διαφράγματος·
                           
                        
                              ε)
                           
                           
                              μακροσκοπική εξέταση του ήπατος και των λεμφογαγγλίων της πύλης του ήπατος και του παγκρέατος (Lnn. portales).
                           
                        
                              στ)
                           
                           
                              μακροσκοπική εξέταση του γαστρεντερικού σωλήνα, του μεσεντερίου, των στομαχικών και μεσεντερίων λεμφογαγγλίων (Lnn. gastrici, mesenterici, craniales και caudales)·
                           
                        
                              ζ)
                           
                           
                              μακροσκοπική εξέταση της σπλήνας.
                           
                        
                              η)
                           
                           
                              μακροσκοπική εξέταση των νεφρών·
                           
                        
                              θ)
                           
                           
                              μακροσκοπική εξέταση του υπεζωκότος και του περιτοναίου·
                           
                        
                              ι)
                           
                           
                              μακροσκοπική εξέταση των γεννητικών οργάνων (πλην του πέους, εάν έχει ήδη απορριφθεί)·
                           
                        
                              ια)
                           
                           
                              μακροσκοπική εξέταση του μαστού και των λεμφογαγγλίων του (Lnn. supramammarii).
                           
                        
                              ιβ)
                           
                           
                              μακροσκοπική εξέταση και ψηλάφηση της ομφαλικής χώρας και των αρθρώσεων των νεαρών ζώων.
                           
                        
            
                  2.
               
               
                  Ο επίσημος κτηνίατρος προχωρεί σε συμπληρωματικές διαδικασίες επιθεώρησης μετά τη σφαγή χρησιμοποιώντας τομή και ψηλάφηση του σφαγίου και των εντοσθίων, εάν, κατά τη γνώμη του/της, ένα από τα ακόλουθα στοιχεία υποδηλώνει την πιθανότητα κινδύνου για τη δημόσια υγεία, την υγεία των ζώων ή την καλή μεταχείριση των ζώων:
                  
                              α)
                           
                           
                              οι έλεγχοι και οι αναλύσεις των πληροφοριών για την τροφική αλυσίδα που διενεργήθηκαν σύμφωνα με το τμήμα I κεφάλαιο II μέρος Α·
                           
                        
                              β)
                           
                           
                              τα ευρήματα της επιθεώρησης πριν από τη σφαγή που διενεργήθηκε σύμφωνα με το τμήμα I κεφάλαιο II μέρος Β και μέρος Α του παρόντος κεφαλαίου·
                           
                        
                              γ)
                           
                           
                              τα αποτελέσματα των επαληθεύσεων που αφορούν τη συμμόρφωση με τους κανόνες για την καλή μεταχείριση των ζώων οι οποίες διενεργήθηκαν σύμφωνα με το τμήμα I κεφάλαιο II μέρος Γ·
                           
                        
                              δ)
                           
                           
                              τα ευρήματα της επιθεώρησης μετά τη σφαγή που διενεργήθηκε σύμφωνα με το τμήμα I κεφάλαιο II μέρος Δ και σημείο 1 του παρόντος μέρους·
                           
                        
                              ε)
                           
                           
                              τα συμπληρωματικά επιδημιολογικά στοιχεία ή άλλα στοιχεία από την εκμετάλλευση προέλευσης των ζώων.
                           
                        
            
                  3.
               
               
                  Ανάλογα με τους προσδιοριζόμενους κινδύνους, οι συμπληρωματικές διαδικασίες μετά τη σφαγή που αναφέρονται στο σημείο 2 είναι δυνατόν να περιλαμβάνουν:
                  
                              α)
                           
                           
                              τομή και εξέταση των υπογνάθιων λεμφογαγγλίων (Lnn mandibulares)·
                           
                        
                              β)
                           
                           
                              ψηλάφηση των πνευμόνων και των βρογχικών και μεσοπνευμόνιων λεμφογαγγλίων (Lnn. bifucationes, eparteriales και mediastinales). Η τραχεία και οι κυριότερες βρογχικές διακλαδώσεις πρέπει να διανοίγονται κατά μήκος και οι πνεύμονες να τέμνονται στο τελευταίο τους τριτημόριο, καθέτως προς τον μεγάλο άξονά τους· οι τομές αυτές δεν είναι απαραίτητες, όταν οι πνεύμονες αποκλείονται από την κατανάλωση από τον άνθρωπο·
                           
                        
                              γ)
                           
                           
                              τομή της καρδίας κατά μήκος, ώστε να διανοίγονται οι κοιλίες και να τέμνεται το μεσοκοιλιακό διάφραγμα·
                           
                        
                              δ)
                           
                           
                              ψηλάφηση του ήπατος και των λεμφογαγγλίων του·
                           
                        
                              ε)
                           
                           
                              ψηλάφηση και, εάν είναι αναγκαίο, τομή των στομαχικών και μεσεντερίων λεμφογαγγλίων·
                           
                        
                              στ)
                           
                           
                              ψηλάφηση της σπλήνας·
                           
                        
                              ζ)
                           
                           
                              τομή των νεφρών και των νεφρικών λεμφογαγγλίων (Lnn. renales).
                           
                        
                              η)
                           
                           
                              τομή των ύπερθεν του μαστού λεμφογαγγλίων·
                           
                        
                              θ)
                           
                           
                              ψηλάφηση της ομφαλικής χώρας και των αρθρώσεων των νεαρών ζώων και, εάν είναι αναγκαίο, τομή της ομφαλικής χώρας και άνοιγμα των αρθρώσεων.».
                           
                        
            
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιουνίου 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 139 της 30.4.2004, σ. 206.
   
      (2)  Ομάδες της EFSA με θέμα τις βιολογικές πηγές κινδύνου (BIOHAZ), τις μολυσματικές προσμείξεις στην τροφική αλυσίδα (CONTAM) και την υγεία και την καλή μεταχείριση των ζώων (AHAW)· επιστημονική γνώμη σχετικά με τους κινδύνους για τη δημόσια υγεία που πρέπει να καλύπτονται από την επιθεώρηση κρεάτων (χοίρειο κρέας), EFSA Journal 2011· 9(10):2351.